# Chaetops

Chaetops és un gènere d'ocells insectívors o omnívors de grandària mitjana, únic de la família de quetòpids (Chaetopidae), a l'ordre Passeriformes. En anglès reben el nom comú de "Rock-jumpers" (saltarroques). El gènere està format per dues espècies, salta-roques del Cap (Chaetops frenatus) i salta-roques del Drakensberg (Chaetops aurantius), endèmiques del sud d'Àfrica. S'han considerat espècies diferents basant-se en les diferències de plomatge i mida. Les àrees de distribució no estan solapades però sí molt prop.

## Morfologia

Es tracta de petits ocells de plomatge majoritàriament de color marró i vermell. Ambdues espècies tenen llargues cues negres amb la punta blanca, coll negre, grans línies blanques que surten des de la base del bec i s'enfilen cap a baix i enrere. Ventre vermellós o ataronjat i gris i negre a l'esquena i ales. L'iris és de color vermell i el bec i les potes són de color negre. Les ales són molt petites i no volen molt sovint.

## Alimentació

Passen la major part de la seva vida corrent i saltant entre roques i pastures, mentre cacen insectes. S'alimenten d'un ampli ventall de preses, incloent erugues, papallones, llagostes, escarabats i mosques. A més també s'inclouen llangardaixos i dragons, amfibis, escorpins, anèl·lids i aranyes.

## Reproducció

Són monògams i les parelles s'estableixen en territoris que són defensats durant tot l'any. El territori del salta-roques del Cap varia en grandària de 4-11 hectàrees. Les dues espècies normalment tenen l'ajuda dels joves de niuades anteriors, que ajuden la parella reproductora en la cura dels pollets. El salta-roques del Cap pon generalment dos ous, mentre que el salta-roques del Drakensberg pon entre 2 i 3. Ambdós sexes coven durant 19-21 dies. Els pollets són alimentats pels pares i ajudants durant trenta dies, però abans del mes deixen el niu.

## Taxonomia

En principi, aquestes dues espècies es van col·locar a la família dels túrdids (Turdidae), i també a la dels sílvids (Sylviidae) i la dels timàlids (Timaliidae), però recents estudis d'ADN indiquen que aquestes passeriformes primitius estan en realitat més relacionats amb els picatàrtids (Picatharthidae), on de vegades hi són inclosos. Es distingeixen dues espècies:
* salta-roques del Cap - (Chaetops frenatus)
* salta-roques del Drakensberg - (Chaetops aurantius)

## Referències

* ↑ «Chaetops». Cercaterm. TERMCAT, Centre de Terminologia. Rev. 25/11/2024(català)
* 1 2 del Hoyo, J.; Elliot, A. & Christie D. (editors). (2007). Handbook of the Birds of the World. Volume 12: Picathartes to Tits and Chickadees. Lynx Edicions. ISBN 978-84-96553-42-2
* 1 2 «Bird Chaetopidae - Rockjumpers» (en anglès britànic). fatbirder.com. [Consulta: 25 novembre 2024].
* 1 2 «salta-roques del Cap». eBird. [Consulta: 25 novembre 2024].
* 1 2 «salta-roques del Drakensberg». eBird. [Consulta: 25 novembre 2024].
* ↑ Holmes R, Frauenknecht B, & M Du Plessis (2002) "Breeding System of the Cape Rockjumper, a South African Fynbos Endemic" Condor 104 (1): 188–192 doi:10.1650/0010-5422(2002)104[0188:BSOTCR]2.0.CO;2
* ↑ Winkler, David W.; Billerman, Shawn M.; Lovette, Irby J. Rockjumpers (Chaetopidae) (en anglès). Cornell Lab of Ornithology, 2020-03-04. DOI 10.2173/bow.chaeto2.01.
* ↑ Oliveros, Carl H.; Field, Daniel J.; Ksepka, Daniel T.; Barker, F. Keith; Aleixo, Alexandre «Earth history and the passerine superradiation» (en anglès). Proceedings of the National Academy of Sciences, 116, 16, 16-04-2019, pàg. 7918. DOI: 10.1073/pnas.1813206116. ISSN: 0027-8424. PMC: PMC6475423. PMID: 30936315.
* ↑ Gill, Frank; Donsker, David. «Australasian robins, rockfowl, rockjumpers, Rail-babbler – IOC World Bird List» (en anglès). IOC World Bird List v14.2, 17-08-2024. [Consulta: 25 novembre 2024].